Referat af Bestyrelsesmøde på FVGH

6. september 2023 kl. 17.30

**Til stede:** Helle Lunderød (HL), Michael Bie Andersen (MBA), Martin Boysen (MB), Michael Thomsen (MT), Wenche Fogsgaard (WF), Inge Boesen (IB), Anton Lykke Jensen (ALJ), Emilia Day Damborg (EDD), Thomas Rude Andersen (TA), Anne Hemmingsen (AN) og Peter Brink (PB)

**Afbud:** Kim Dam-Johansen, Kristoffer Kaae Kjærgaard & Søren Møller

**Referent:** Connie Lykke Mikkelsen (CLM)

**Dagsorden:**

1. **Godkendelse af dagsorden**

Bestyrelsen præsenterede sig.

Dagsordenen blev godkendt.

1. **Godkendelse af referat fra mødet den 8. maj 2023**

Referatet blev godkendt.

1. **Orientering fra formanden**

HL videresender for fremtiden nyhedsbrevene fra Gymnasieskolernes Bestyrelsesforening. Samtidig opfordrer hun bestyrelsesmedlemmerne til at deltage i generalforsamlingen i foråret.

1. **Orientering fra rektor, herunder skoleårets opstart (elevtal, medarbejderstatus mv)**

**Skoleåret er i gang!**

Vi har i dag 111 elever i 1.g fordelt på 4 grundforløbsklasser og 52 1. hf-elever i 2 klasser. Det er et tilfredsstillende elevtal i lyset af det noget dystre billede i foråret.

Der er god opmærksomhed omkring skolen, vi har således fået overført 2 elever fra HTX i Hillerød og 2 elever fra HHX samme sted. Vi er ved at nå en grænse for at optage flere elever fra andre gymnasiale uddannelser end STX, men vi er klar til at tage imod elever, når studieretningsklasserne starter. Der har været god pressedækning.

Sammenlagt har vi d.d. 444 elever på skolen.

**Nye tiltag for nye elever**

Som noget nyt har vi haft en introperiode for alle vores 1. hf-elever, hvor de først efter 2½ uge er blevet fordelt i de to klasser, som de skal gå i de næste to år. Initiativet har været undervejs et stykke tid, og vi har i år haft et udvalg af lærere, som har undervist alle elever enten alene eller sammen, og i slutningen af introperioden har man så fordelt eleverne efter forskellige parametre, fx foretrukne læringsmåder, hvem ser ud til at gå godt i spænd, kønsfordeling mm.

For 1. g har vi iværksat et nyt tiltag, der handler om friluftsliv – en direkte udløber af et samarbejde med DGI og Halsnæs Kommunes kultur- og fritidsafdeling. Alle 4 grundforløbsklasser har i uge 35 været en hel dag i naturområde omkring Auderød Havn, som en del af et undervisningsforløb i friluftsliv.

**Trivselsproces med Camilla Raymond**:

Processen er formelt afsluttet. På næste SU-møde om en uge vil vi tage en drøftelse af, om der er behov for et opfølgende møde med Camilla – sandsynligvis bare for SU. Processen sluttede nemlig meget brat med et stormøde i maj.

Uddannelseschef Mette Karmann er påbegyndt Frivillig lederuddannelse i psykisk arbejdsmiljø (FLIPA) som et ekstra tiltag til at holde fokus på medarbejdernes arbejdsmiljø og trivsel.

**Eksamen**:

Forløb godt – alle fik hue på med undtagelse af en enkelt STX-elev. Vi har afviklet sygeeksamen i hele august med censorudveksling fra Gribskov Gymnasium.

**Seksualundervisning på skoleskemaet**

I oktober 2022 blev gymnasieforligskredsen enige om, at eleverne på de gymnasiale uddannelser skal have obligatorisk seksualundervisning fra og med dette skoleår. Det har skolen med pædagogisk udvalg som idéudvikler, godt hjulpet af nogle elever, grebet an på den måde, at jordemoder, psykoterapeut og klinisk sexolog i UngMod under Halsnæs Kommune, Gabriela Rehfeld afholder tre identiske fællestimearrangementer for skolens tre årgange med overskriften: *”Seksualitet, samtykke, normer, relationer - og meget mere; kærlighed, respekt og omsorg!”* Den første er afviklet for 1.g/1.hf – næste tirsdag følger for 3.g og 2.hf.

Ydermere gennemfører en række lærere i forårssemestret faglige forløb i deres undervisning om seksualitet, køn, grænser mm.

**Personale:**

Vi har en langtidssygemeldt lærer, vedkommende har været sygemeldt siden marts, seneste lægeerklæring indikerer yderligere 1-3 måneder, men det er svært at få overblik over. Det er ikke stress.

Vi har ansat to nye årsvikarer i hhv. matematik og biologi/kemi. Derudover to lærere i pædagogikum i hhv. dansk/psykologi og engelsk/samfundsfag.

**Audition til årets musical**

Musiklærerne har vanen tro afholdt auditions til roller og ensemble til årets musical, Chicago, som afvikles 29.11. til 2.12. (uge 48) i Gjethuset. Bestyrelsen vil som sædvanligt blive inviteret inkl. ledsager – besked om billetter til spilledag gives til Connie.

**Kursus for skolens samarbejdsudvalg**

Da der har været en del udskiftning på medarbejdersiden har vi bestilt Samarbejdssekretariatet til at afholde det lovpligtige SU-kursus den 19. september.

**Ledelsesdag**

Ledelsen havde ledelsesdag ud af huset onsdag i sidste uge. Øverst på dagsorden var planlægning af en visionsdag for personalet om ”Fremtidens FVGH” – en proces, der blev efterspurgt under Camilla Raymond-forløbet. Vi har forberedt et oplæg til SU i næste uge, og visionsdagen afholdes den 15.11., samme dag som eleverne har mulighed for at støtte op om Operation Dagsværk 2023.

Pædagogisk udvalg er også blevet ”indbudt”/opfordret til at komme med input til dagsorden til visionsdagen.

**Møde med grundskolernes udskolingslærere og -ledere om lektielæsning**

I sidste skoleår mødtes skolens ledelse med ledere fra kommunens folkeskoler og frie grundskoler for at genoptage samarbejdet fra før Corona. Nu er tiden kommet til at bringe nogle af gymnasiets faglærere sammen med udskolingslærere i samme fag til pædagogiske og didaktiske drøftelser. Første gang finder sted den 15.november, hvor emnet er ”lektielæsning”. Som inspiration til samarbejdet får vi et oplæg fra to lærere fra Horsens HF og VUC.

**MUS og GRUS i dette skoleår**

I sidste skoleår nåede vi ikke hverken Medarbejderudviklingssamtaler (MUS) eller Gruppeudviklingssamtaler for faggrupperne (GRUS), bl.a. pga. hyppig mødeaktivitet med Camilla Raymond.

Begge typer af samtaler vil blive afholdt i dette skoleår, MUS mellem efterårsferie og juleferie, GRUS i løbet af foråret.

Derudover er vi netop påbegyndt samtalerunde om hver enkelt medarbejders tidsregistrering, et krav der kom ind i GL-overenskomsten i ’21.

**Introfest 8/9**

Danske Gymnasier, Sundhedsstyrelsen mfl. har opfordret uddannelsesinstitutionerne til at skyde det første arrangement, hvor alkohol kan købes på skolen, til efter efterårsferien. Det ønske kan vi ikke imødekomme, men som sidste år holder vi introfest en måned inde i det nye skoleår.

Som sidste år – for at undgå dårlige oplevelser til forfester med fortsætterelever– skal 1.g og 1. hf møde på skolen til fællesspisning kl. 18-20, mens fortsætterelever får adgang til festen fra kl. 20.

Vi afholder som sædvanligt ”Talentfulde Unge” - 2 hold med 8. kl. elever og 1 hold fra 9. kl. fra de omkringliggende skoler. Det er dejligt at der kommer så mange. Skævinge skole har tilmeldt sig generalprøven på årets musical. Vi håber, at vi kan tiltrække flere elever fra Skævinge fremover.

Masterclass starter op nu - også forskerspirerne er i gang og skal til Århus snart.

1. **Orientering fra elevrepræsentanter**

ALJ fortæller om det nye formandskab. Elevudvalgene vælges i næste uge på et længere møde, der forhåbentlig også ryster dem sammen.

Elevrådet havde på sit første møde besøg af ”Inspiratorium”. Det var flere spændende oplæg.

1. **Orientering fra medarbejderrepræsentanter**

TA fortæller, at 1. PR-møde har været afholdt. Der var flere ting på dagsordenen, bl.a. var der besøg af førnævnte seksualvejleder, der var en diskussion af, hvordan LFS (Lærerforsamlingsmøde) holdes mest effektivt, diskussioner vedr. ordblinde og lektier.

TA håber, at møderne fremover består af mere dialog og ikke bare informationer.

IB glæder sig over, at der er en god stemning blandt personalet. Folk er klar til det nye skoleår og er glade. Der var også en god stemning på PR-mødet.

Lærerne arbejder på at få implementeret det nye spændende projekt Aktionslæring, som blev påbegyndt sidste skoleår.

IB bemærker også, at de enkelte dårlige elever fylder for meget på LFS, men at der er gode diskussioner i gang - også i pædagogisk udvalg.

MB spørger til, hvad skolen gør ift. ordblinde? TA fortæller, at der bl.a. kommer flere digitale redskaber, som gør dem i stand til at følge med på samme niveau som andre elever.

Læsevejlederen screener alle nye elever, og de der har behov får de nødvendige hjælpeværktøjer. Der er læsevejledning hver tirsdag.

1. **Orientering omkring skolens økonomi, herunder budget-/estimat-23 og estimat-2024-27 (bilag følger 4.9.) (rektor)**

PB gennemgår bilaget.

Der er budgetteret med et beskedent overskud på ca. 0,5 mio, men pt kommer vi i nærheden af ca. 1,5 mio i overskud, primært som følge af flere elever, større renteindtægter og færre energiudgifter.

I 2025 falder der et tilskud bort. Det giver røde tal, hvis ikke der kommer et andet tilskud, der kan kompensere for det.

MT udtrykker tilfredshed med udsigten til et lidt større overskud, når vi har en klar forventning om nogle svære år.

AN fortæller, at der etableres 5 studieretningsklasser. Det har revisoren godkendt og samtidig er det nemmere at få studieretningsønskerne til at gå op, når der er 5 klasser.

1. **Bygninger: Fremlæggelse, drøftelse og endelig vedtagelse af køreplan for tagrenovering (og udskiftning af alufacader) i henhold til drifts- og vedligeholdelsesplanen (2022) med udgangspunkt i tagscanningsrapporter fra Bunch (bilag)**

PB genopfrisker, at vi har 7 mio. stående til renovering. Udgifterne påvirker ikke driften.

Der gennemføres tagrenovering på baggrund af Bunchs rapport for bygning A og C. - inklusiv lysbånd. Bygning B medtages som mulig option.

Bunch anmodes at forestå projektering og udforme udbudsmateriale

Gymnasiefællesskabet inddrages til at køre projektet.

Vi foreslår udførelse fra sommerferien 2024 og frem.

EDD siger, at der i perioder er meget varmt i lokalerne 204 og 205.

MB foreslår, at man etablerer en udvendig sol afskærmning.

1. **Drøftelse af årshjul for bestyrelsen (bilag) (rektor)**

HL anbefaler afholdelse af bestyrelsesseminar hvert andet år, samt bestyrelsesarbejdet evalueres i slutningen af hvert skoleår.

Beslutningen blev et seminar hvert 2. år.

HL og PB kommer med oplæg.

1. **Fastlæggelse af datoer for skoleårets møder, herunder bestyrelsesseminar – der er pt ikke yderligere møder i kalenderen**

HL og PB kommer med oplæg til datoer.

Det ene år 4 møder + seminar - det andet år 5 møder.

1. **Evt.**

MB spørger ind til problemer med rygning? PB fortæller, at der er 16 elever tilmeldt rygestop kurset i år. Der kommer et nyt kursus i foråret. Der er fokus på det, for der er meget snus.

AN foreslår, at vi inviterer tandlægen igen, til at komme og fortælle om de skadelige virkninger af brug af snus.

PB orienterer om, at skolen har mistet penge i forbindelse med en misligholdt kontrakt vedr. opsætning af gardiner.

MBA spørger om, hvordan der arbejdes med trivsel blandt elever, bl.a. i forhold til teknologi.

AN og TA fortæller, at det også fylder hos os, både i et dannelsesperspektiv og i forhold til trivsel.

HL siger tak for i dag og afslutter mødet.